SEB wél deel van Covid-19-hulpvereistes | Maroela Media
VF Plus-leier Pieter Groenewald sê dit is onaanvaarbaar dat ras tydens die krisis weens die Covid-19-pandemie gebruik word om hulp te bied aan kleiner sakeondernemings. Die regering het aanvanklik ontken dat ras 'n rol speel wanneer hulp toegeken word.
Dit kom ná 'n vraag van die VF Plus-LP Fanie du Toit aan die minister van kleinsakeontwikkeling, Khumbudzo Ntshavheni, oor die gebruik van raskriteria. Die minister het hierop geantwoord dat ras, geslag en ouderdom wel kriteria vir die toekenning van finansiële hulp is, aangesien dit 'n basiese voorwaarde vir die transformasie van die ekonomie is.
"Daar is talle kleiner sakeondernemings soos eenman-ondernemings wat nie aan die vereistes van swart ekonomiese bemagtiging (SEB) kan voldoen nie. Dit is ongeag ras opgebou uit entrepreneurskap tot voordeel van die algehele ekonomie en werkskepping en is in menige gevalle die eerste trap na groter ondernemerskap," het Groenewald gesê.
"Baie van hierdie ondernemings is tydens die afsonderingstydperk grootliks verbied om sake te bedryf en dié verbod sal in baie gevalle nog lank geld. Hierdie ondernemings het veral hulp nodig omdat hulle grootliks die vonk sal wees om die groter ekonomie weer aan die gang te kry.
"Bankrotskap en ondergang staar baie van hierdie ondernemings tans in die gesig en indien hulle ná Covid-19 van die toneel verdwyn, sal dit 'n gevoelige terugslag vir die kans op spoedige ekonomiese herstel wees."
Groenewald sê die VF Plus het in 2013 al teen die strenger ekonomiese bemagtigingswet in die parlement gestem. Dit is dié wet wat nou gebruik word om te bepaal hoe hulpverlening geskied.
Die party eis dat die wet én die sektorale vasstellings daarvan opgeskort word sodat alle ondernemings, ongeag ras, gehelp word. Groenewald sê dit moet daarna heeltemal geskrap word.
"Indien die ekonomie nie herstel nie, gaan mense van alle rasse daaronder ly en daardie lyding gaan geen onderskeid tussen kleur tref nie."
Groenewald sê die party het reeds die kwessie met pres. Cyril Ramaphosa opgeneem en gaan hom weer vra om swart ekonomiese bemagtigingsvoorwaardes op te skort. Die party sê hy sal verdere stappe oorweeg as daar nie aan sy versoek gehoor gegee word nie.
Die organisasies Solidariteit en AfriForum het hulle reeds tot die hof gewend om te vra dat die departement van toerisme ras as kriteria vir die toekenning van finansiële hulp aan klein, mediumgrootte en mikro-ondernemings (KMMO's) sal hersien.
Die departement het die aansoek teengestaan.
Uitspraak sal na verwagting binne 'n week gelewer word.
Dean Macpherson, die DA se woordvoerder oor handel en nywerheid, het gesê Ramaphosa moet nou in die openbaar bevestig of hy bereid is om sakeondernemings te sien sluit op grond van swart ekonomiese bemagtigingsvoorwaardes.
AfriForum SEB Solidariteit VF Plus
Daar is dit nou, die ANC kan nie vertrou word nie
Natuurlik speel dit n rol, selfs al sou hulle sê dit speel nie meer n rol nie kan hulle dit steeds toepas – hoe gaan dit gemonitor word?
ANC gaan veroorsaak dat ekonomie vou as gevolg van ras voorkeur uitbetalings. Ons werkloos getalle gaan dramaties verander vir alle rasse en hongersnood en geweld gaan buite beheer raak.